Chukup rindang laban pengerindu berikan
KENYAU ari umur 10 taun kelia, penulis endang sigi udah berani bejalai dalam babas kediri lebih agi ngulu sereta ngilika tebing sungai ngiga alai manah endur nginti. Kami menyanak dalam taun 1962 suba udah berengkah diau ba langkau kebun enda jauh ari sekula Nanga Assam dalam Melupa, Saratok. Kebun kami ari ulu mimit ba endur penama Bukit Tinggi sigi ba tebing Batang Melupa lalu semak dua iti sungai, iya nya Sungai Tapang enggau Sungai Kebuk. Tang Sungai Tapang meh nyadi palan alai berikan tudah pangan enggau dua iku petunggal ti belangkau enda jauh ari kami. Taja pia, penulis endang selalu berikan, iya nya nginti kediri. Nginti meh pengawa berikan ti nyadi buah ati penulis. Maya nya aku bisi mayuh baur ginti digaga ari ridan. Dua bengkah tali bansi ti dikena nya lumur 8 enggau 10. Tali lumur 8 nya kena nginti ba sungai mit lalu baur iya pandak agi ngipakka pengemit sungai. Enti nginti ba Batang Melupa, meseti ngena tali bansi lumur 10 lalu baur pan panjai agi dikaitka mata ginti ti besai agi kena nangkupka pemesai ikan. Enti ngiga nasit ngagai Sungai Tapang, ngena baur pandak sereta tali enggau mata ginti mit agi. Umpan ulih ngena belut, buntak, telu kesa (udah dipanduk) enggau anak singut (udah dipanduk mega). Tang enti nginti ba Batang Melupa, umpan selalu ngena buntak dut agi idup (enti nginti ngili sungai ngulihka anak semah tauka ikan tengas), belut, sebarang buntak, buah pakan baru mansau, anak singut enggau telu kesa. Umpan dikena nya nitihka tuju, iya nya nama bansa ikan bisi ba lubuk nya. Enti ba pala lubuk ai deras mimit manah ngena umpan buntak dut agi idup (agi kekitau) kena ngulihka ikan tengas besai agi. Enti kena ngulihka tebalang, ikan pait, buing enggau ikan tunggal, ulih ngena sebarang buntak enggau belut. Ari semua sida tu, nadai lebih ari tebalang nyamai diulih. Keba enti aku meda ikan nya dalam ai endang gerinti masuk raga. Kala ga bulih tebalang besai, iya nya setempap jari. Merengung tali ginti, lama ditejuka enda pansut ari ai dulu awakka tetap lekat ba nyawa ikan, nya baru nyintak. Enda tau disintak sebarang, enggaika enda kena kait ginti. Tang enti ikan tuman enggau belauu makai ginti, tang berebubuk ai pansut ari nyawa sida laban ginti ngait dilah sida. Meseti ulih. MAYUH BENGKAH IKAN Ba Sungai Tapang, mayuh bengkah ikan ti mit enggau pemanah iya pemesai nyengkaum tebalang, ikan tunggal, buing, enseluai, bangah, kerak periuk (sida tebalang sebilik), udun, belauu, keli, buntal, empelasi, kenyulung, bekut enggau sekeda ikan bukai. Ukai mina ikan tau ulih nginti ba sungai mit, takey enggau ketam pan tau ulih, lalu bisi jalai ngulihka sida. Bisi ga maya petunggal aku dua iku, iya nya Madil Jatan seduai Kimbui Bungin (diatu udah niang) nguang ngagai aku mai nubai ba Sungai Tapang. Seduai sama nemu kami bisi nanam tubai semak langkau kami ba Bukit Tinggi. Seduai ti ngejung aku nubai nya sigi besemaya dulu maya agi ba sekula Hari Lima, laban ujung minggu nya manah dikerindangka ngena pengawa berikan, iya nya nubai. Kami mega mai pemansai kena ngulihka ikan enggau mudah agi, iya ikan ti mabuk laban tubai. Tang maya udah muai tubai nya ditagang kemi ba ai laban ai kemi nya ngasuh tubai enda bisa. Rindu amat ga meda bala sida ikan ngulap ngagai atas ai lalu nyamai diulih tauka ditangkap ngena pemansai. Tang enti udah jauh ke ili ai, tubai nyau enda ngasi agi. Nyadi genap kali kami tiga nubai, endang bulih belama. Tagang nubai nya nadai dipedulika laban ai tubai nya nadai pansut ke Batang Melupa laban endur kami muai tubai nya jauh ke ulu Sungai Tapang nya. Urung taun 1965, aku enggau anak petunggal seiku nginti begulai ngagai Lubuk Muney ari ili mimit pendai kami ba Bukit Tinggi. Kami duai nginti nya maya pulai ke rumah ba ujung minggu. Dulu ari tu nyangka aku kala bekunsika cherita tu enggau bala pemacha. Tang pelaba aku mayuh enda ampit cherita nya. Maya nginti ngalih hari ba lubuk nya meh kami duai sama bisi meda seiku ikan tunggal besai dititihka mayuh bala ikan tunggal bukai ti mit agi. Ikan nya endang chukup besai, kada enda kurang lebih mesai tong gis 14 kg pala iya enggau pemanjai kurang lebih 18 kaki. Bala sida tebalang nyau nadai dipeda agi laban pelaba aku engka ikan tunggal nya raja ikan ba lubuk nya tauka ba sepemanjai Batang Melupa. Gaya peda kami duai, endang bisi beratus iku ikan tunggal sama bisi ayan ngulu raja sida nya. Aku tetap megai baur ginti enda mindah tajapan nemu ikan tunggal endang jarang ulih, laban bisi jalai siti kena ngulihka ikan tunggal. Ikan besai nya endang enda mindah nunga aku – tetap bisi meda aku – kurang lebih tiga ngagai lima minit. Baka ti bisi utai padah, tang nadai ga bemimpi malam nya. Nyau kepuas iya pan mindah ke bukai lalu dititinka bala sida ikan tunggal bukai nya. Alit mimit ga ati meda ikan nya lama betunga enggau kami duai ti duduk ba tebing sungai nya. Udah ikan besai nya mindah ke bukai, nya baru sida tebalang ayan baru lalu ngujungka kami duai ti nginti nya enda lebu. Mayuh sida dalam raga kami duai nyengkaum dua tiga iku bisi setempap jari pemesai. Meresih lebuh diguring tudah niang indai menya, empa pengemu, empa pemesai. Seiku chukup ka lauk kami sebilik enti nadai mayuh ulih. Keba enti nadai lauk tengah hari, nurun enda lama endang nadai kala puang jari pulai. Ikan tebalang meh selalu ambi kami ka lauk. Ba Lubuk Muney mega, tang ba teluk ari ili endur meda ikan besai, aku bulih lebih ari 10 iku ikan pait. Nyadi ikan pait tu kurang lebih mesai lengan anak mit seiku-seiku. Sida deka makai ginti maya sabung petang. Tekenyit niang apai menya meda aku bulih ikan pait nginti. Ku iya: “Seumur idup aku tu enda kala bulih ikan pait nginti. Mina ulih migo aja. Chukup benasit nuan anak bulih ikan nya nginti. Alah aku laban nuan”. Sekali aku enggau Aki Paku (Saran Elon, diatu udah niang) nanka taut ba Batang Melupa, mimit ari ulu nanga Sungai Tapang. Tan lemai abas pagi. Bulih keli paat chukup besai. Ngena pemansai mai iya lepas diambi ari ginti. Bisi lima engkiung empa pemayuh isi ikan nya. Kada enda lebih 10 kilo kini. Dilulun apai lalu dianjung ngagai sida aki di Munggu Embawang ari ulu kami urung pejalai 45 minit. RINDU MIGO Maya malam aku selalu nitih niang apai menya migo berengkah ari nanga Sungai Kebok ke ulu ngagai pendai orang Sungai Belong tauka ke ulu agi. Sekali kami duai bulih pama penyampau 24 iku semalam nya, nyengkaum tujuh iku beranggung ba seiti endur ari ili nanga Sungai Pentik, diatu ari ili mimit rumah panjai Tanjung Sikup. Rindu amat pulai mai utai ngemulih nya. Ikan tengas mesai lengan endang kemain selalu bulih tang nadai kala bulih semah, laban endang jarang bisi semah ba Batang Melupa. Nyadi tengas tu anak semah; ba sekeda menua bukai bisi ngena nama tengih. Suah ga kami duai apai bulih ikan tunggal mesai betis. Utai ti selalu ulih nya, kelimpah ari ikan tengas enggau ikan tunggal, nya undang (apin nyadi galah), ketam, ikan pait, enseluai enggau kenyulung. Pama pan jarang enda bulih ngagai ngelima iku, tang sekali aja bulih mayuh munyi padah aku dulu tadi. Amat rindu meh migo, tang lebuh ngelaungka lubuk dalam lalu nengah tebing suah bendar sengat semada. Kelimpah ari nya, suah ga ninga ular muai diri labuh ari dan kayu meda api pigo. Bisi meniga iku ular sawa labuh ngagai api pigo, parai magang disambar apai ngena duku. Nya alai migo enda tau enda ngadang ular, meseti mai duku. Diatu ai sungai udah mayuh ubah laban dunya enggau penemu mensia majak mansang. Ikan enggau undang pan majak kurang laban orang nyau ngena mayuh bengkah chara dikena ngulihka sida, nyengkaum ngena rachun enggau karan. Oleh TELESA EMPERAN 
See author's posts
